b'\n_START_ARTICLE_\nKesan Streisand\n_START_PARAGRAPH_\nKesan Streisand\xc2\xa0merujuk kepada suatu fenomena di mana usaha menyembunyikan, membuang, atau menapis suatu bahan maklumat\xc2\xa0tidak sengajanya mengakibatkan\xc2\xa0penguar-uaran maklumat tersebut secara lebih meluas, biasanya dibantu oleh Internet. Ia adalah satu contoh reaktans psikologi\xc2\xa0di mana dorongan orang ramai untuk mengakses dan menyebarkan sesuatu maklumat akan meningkat apabila mengetahui bahawa maklumat tersebut disimpan daripada mereka._NEWLINE_Kesan ini dinamakan sempena\xc2\xa0Barbra Streisand, seorang penyanyi dari Amerika Syarikat, atas percubaannya menghalang penyebaran gambar-gambar kediamannya di Malibu, California\xc2\xa0pada 2003,\xc2\xa0yang secara tidak sengajanya menarik perhatian orang awam terhadap gambar-gambar tersebut.\xc2\xa0Perkara yang sama turut berlaku apabila syarikat-syarikat tertentu mengeluarkan\xc2\xa0surat\xc2\xa0penghentian untuk menghilangkan kod, fail, dan laman sesawang yang dikehendaki dari Internet. Maklumat yang asalnya hendak dihalang akan sebaliknya mendapat liputan dan kesinambungan media yang meluas seperti melalui video dan lagu-lagu parodi, yang seringkalinya\xc2\xa0disalin di serata Internet atau diedarkan melalui\xc2\xa0rangkaian perkongsian fail.\n_START_SECTION_\nAsal-usul istilah\n_START_PARAGRAPH_\nMike Masnick yang menulis untuk blog teknologi Techdirt mencipta istilah ini pada tahun 2005 untuk merujuk kepada percubaan Barbra Streisand menyaman jurugambar\xc2\xa0Kenneth Adelman dan Pictopia.com atas dakwaan pelanggaran privasi.\xc2\xa0Sebuah tuntutan mahkamah bernilai\xc2\xa0USD50 juta dibuat sebagai usaha membuang gambar kediaman Streisand dari koleksi 12,000 gambar-gambar pantai\xc2\xa0California\xc2\xa0yang boleh didapati secara umumnya. Adelman menangkap gambar kediaman itu sebagai kerja mendokumentasikan\xc2\xa0hakisan pantai\xc2\xa0untuk\xc2\xa0Projek Rakaman Pantai California\xc2\xa0yang bertujuan memujuk pembuat dasar pemerintah negeri tersebut. Sebelum Streisand memfailkan tuntutan mahkamah tersebut, "Imej 3850" telah dimuat turun dari laman web Adelman hanya sebanyak enam kali, dua daripada muat turun tersebut dilakukan peguam-peguam yang mewakili Streisand. Hasil daripada kes ini, pengetahuan khalayak ramai terhadap gambar tersebut meningkat dengan pesatnya dengan lebih daripada 420,000 orang mengunjungi laman itu pada bulan berikutnya. Tuntutan mahkamah Streisand digugurkan dan penyanyi tersebut diperintahkan untuk membuat bayaran menurut undang-undang kepada Adelman berjumlah $155,567.'